**नेपालको संसदका प्रमुख पदाधिकारीहरु (सुरुवातदेखि हालसम्म)**

**चन्द्रमा पौड्याल**

**सारांश**

जनप्रतिनिधित्व, कानून निर्माण र सरकारलाई संसदप्रति उत्तरदायी बनाउदै सार्वभौमसत्ताको प्रयोग गर्ने महत्वपूर्ण थलोको रुपमा संसदलाई लिइन्छ । संसदका दुबै सदनलाई समय र परिस्थिति अनुकुल सुचारु गराउने अहम् भूमिकामा संसदका दुवै सदनका पदाधिकारीहरुः प्रतिनिधि सभाका सभामुख, उपसभामुख साथै राष्ट्रिय सभाका अध्यक्ष, उपाध्यक्षहरु रहन्छन्।दलगत आस्था र स्वार्थलाई परित्याग गरेर पदाधिकारीहरुले संसदको सदनको गरिमालाई कायम गर्नुपर्ने हुन्छ।सदनमा सबै सदस्यहरुलाई निष्पक्ष व्यवहार गर्ने, सबै दलका सदस्यहरुलाई नियम पुर्वक छलफलमा सहभागी बन्न हौसला प्रदान गर्ने भुमिका पदाधिकारीहरुको हुन्छ। राष्ट्रिय हितलाई सर्वोपरि ठान्दै सदन मार्फत अन्तराष्ट्रिय जगतमा आफ्नो राष्ट्रको इज्जत अभिबृद्धि गर्नलाई पदाधिकारीहरुको महत्वपूर्ण भूमिका रहन्छ। नेपालमा संसदीय प्रणालीको अभ्यास २०१६ साल असार १६ देखि प्रारम्भ भएको थियो । यसको शैसवकालमै अपहरण गरेर २०१७ सालमा पञ्चायती व्यवस्था लागू गरियो। त्यस बखत पनि राष्ट्रिय पञ्चायतको सदन पदाधिकारीहरुबाट नै सञ्चालन भएको पाइन्छ। बहुदलीय प्रजातन्त्र प्राप्त भएपछि २०४८ सालदेखि गणतन्त्रको प्राप्तिसम्मको समयमा पनि संसदीय प्रणाली कै अवलम्बन गरिएको थियो। गणतन्त्र प्राप्त भएपछि नेपालको संविधानसभाको अवधिभर पनि व्यवस्थापिका र संविधानसभालाई सुचारु गराउन, कानून निर्माण र संविधान निर्माणमा सदनका प्रमुख पदाधिकारीहरु अध्यक्ष एवम् उपाध्यक्षको महत्वपूर्ण भूमिका रहेको थियो । नेपालको संविधान निर्माण भएर लागू भएपश्चात संघीय लोकतान्त्रिक गणतन्त्रात्मक नेपालको संघीय संसदका दुईवटा सदनहरु प्रतिनिधिसभा र राष्ट्रियसभाका प्रमुख पदाधिकारीहरुको भूमिका महत्वपूर्ण रहदै आएको छ। नेपाालमा पहिलो संसदको सभामुख मा. श्री कृष्णप्रसाद भट्टराई हुनुहुन्थ्यो भने उपसभामुख महेन्द्रनारायण निधी हुनुहुन्थ्यो। नेपालको महासभाको पहिलो अध्यक्ष मा. श्री डम्बर बहादूर सिंह हो भने उपाध्यक्ष श्रीमती कमल राणा हुनुहुन्थ्यो। हाल नेपालको संघीय संसदको प्रतिनिधि सभाका सभामुख सम्माननीय देवराज घिमिरे हुनुहुन्छ भने उपसभामुख मा. इन्दिरा राना हुनुहुन्छ। वर्तमान राष्ट्रिय सभाका अध्यक्ष सम्माननीय नारायण प्रसाद दाहाल हुनुहुन्छ भने उपाध्यक्ष मा. बिमला घिमिरे हुनुहुन्छ ।

**पृष्ठभूमि**

संसदीय प्रतिनिधित्वको अभ्यास गर्ने जननी मुलुकको रुपमा बेलायतलाई मानिन्छ। बेलायती वेस्ट मिनिस्टर मोडलको संसदीय प्रणाली अपनाउने मुलुकहरु विश्वमा धेरै संख्यामा रहेका छन्। हाल विश्वमा आफ्नो देशको भौगोलिक, ऐतिहासिक, आर्थिक −सामाजिक , सांस्कृतिक अवस्था अनुसार बेलायती मोडललाई आधार मानेर मिश्रित मोडल अपनाएर संसदीय अभ्यास गर्ने मुलुकहरुको पनि संख्या थपिदै गएको पाइन्छ ।

सभामुख शव्द बेलायतको प्रथम सदन हाउस अफ कमन्सको प्रमुख पदाधिकारी स्पीकरको समानार्थी शब्द हो। संसदीय प्रणाली अपनाउने कुनै पनि देशले आधुनिक संसदीय परम्पराको उद्गम स्रोत मानिने बेलायती संसदको परम्परा तथा मर्यदा अवलम्वन गर्ने प्रयास गरेका हुन्छन् । बेलायतमा सभामुख पदको शुरुवात सन् १३७७ मा सर थोमस हगर फोर्डको नियुक्तिबाट भएको पाइन्छ । विश्वको प्रथम सभामुख भनेर सर थोमस हगर फोर्डलाई चिनिन्छ।

**नेपालको सन्दर्भ (विषय प्रवेश)**

नेपालको संविधानमा व्यवस्था भएबमोजिम प्रतिनिधि सभामा दुईसय पचहत्तर (२७५) जना सदस्य रहने व्यवस्था छ जसमध्ये प्रत्यक्ष निर्वाचित जनप्रतिनिधिहरु एक सय पैंसठ्ठी (१६५) जना र समानुपातिक निर्वाचन प्रणाली अन्तर्गत एक सय दस (११०) जना प्रतिनिधीहरु रहने व्यवस्था छ। राष्ट्रिय सभा एक स्थायी सदन हुने व्यवस्था रहेको छ।जसमध्ये छप्पन्न (५६) जना निर्वाचित जनप्रतिनिधिहरु र सरकारको सिफारीसमा राष्ट्रपतिबाट मनोनित कम्तिमा एकजना महिला सहित तिन (३) जना गरी उनान्साठ्ठी (५९)सदस्य रहनेछन्।

दुबैसभाका सदनहरुलाई व्यवस्थित रुपले सञ्चालन गर्नको लागि दुबैसदनमा योग्य सभामुख, उपसभामुख तथा अध्यक्ष र उपाध्यक्षको पनि निर्वाचनद्वारा नै छनौट गर्ने व्यवस्था गरिएको छ।

प्रतिनिधिसभाको सभामुख र उपसभामुख सम्वन्धी व्यवस्था नेपालको सैविधानको भाग ८ धारा ९१ मा भएको छ जसअनुसार प्रतिनिधि सभाको पहिलो वैठक प्रारम्भ भएको मितिले पन्ध्र दिनभित्र प्रतिनिधि सभाको सभामुख र उपसभामुखको निर्वाचन हुने व्यवस्था नेपालको संविधानमा रहेको छ।

राष्ट्रिय सभाको अध्यक्ष र उपाध्यक्ष सम्वन्धी व्यवस्था नेपालको संविधानको भाग ८ धारा ९२ मा भएको छ । जसअनुसार राष्ट्रिय सभाको पहिलो वैठक प्रारम्भ भएको मितिले पन्ध्र दिनभित्र राष्ट्रिय सभाका सदस्यहरुले आफूमध्येबाट राष्ट्रिय सभाको अध्यक्ष र उपाध्यक्षको निर्वाचन गर्नुपर्ने व्यवस्था नेपालको संविधानमा उल्लेख गरिएको छ।

वि∙ सं २०१५ सालका आम निर्वाचनको परिणामस्वरुप नेपालमा वि∙ सं २०१६ असार १६ देखि संसदीय प्रणालीको अभ्यास भएको पाइन्छ । नेपालको इतिहासमा संसदीय प्रणालीको अभ्यास भएको दिन वि∙ सं २०१६ असार १६ हो भने नेपालको प्रतिनिधिसभाको पहिलो सभामुख कृष्ण प्रसाद भट्टराई हुन्। तत्कालीन सभामुखको निर्वाचन श्री ५ बाट तोकेबमोजिम २०१६ असार १८ को बैठकमा दुईवटा प्रस्ताव प्रस्तुत भएकोमा एउटा प्रस्ताव फिर्ता भएपछि श्री विश्वबन्धु थापाको प्रस्ताव बमोजिम श्री कृष्ण प्रसाद भट्टराईलाई सभामुख चयन गरिएको थियो।वहाँको कार्यकाल वि∙ सं २०१६ असार १९ देखि २०१७ पुष ०१ सम्म रहेको पाइन्छ । वहाँको कार्यकालमा प्रतिनिधि सभाका जम्मा २ वटा अधिवेशन भएको थियो।

तत्कालीन सभामुख कृष्ण प्रसाद भट्टराईबाट भएका ध्यानाकर्षण “संसदीय परम्परा अनुसार सामान्यतः लिखित भाषणमा पढ्न नपाइने तथा सभामा हुने छलफलमा गतिशिलता ल्याउनको निम्ति नै यो परम्परा अपनाइएको, सभामा आएर सदस्यहरुले पहिले नै तयार भएको भाषण पढी मात्र दिने हो भने सभामा हुने छलफलमा पेश गरिएका तर्कहरुको सम्वन्धमा विचारको राम्रो आदान प्रदान नहुने” विषयमा माननीय सभामुखद्वारा ध्यानाकर्षण गराइएको देखिन्छ।

नेपालको प्रतिनिधि सभाका पहिलो उपसभामुख महेन्द्रनारायण निधि हुन्।प्रतिनिधि सभाको २०१६ असार १९ गतेको बैठकमा सभामुखले उपसभामुखको निर्वाचनको लागि असार २१ गतेको दिन तोके बमोजिम महेन्द्र नारायण यादव निर्विरोध निर्वाचित हुनुभएको थियो।उनको कार्यकाल वि∙ सं २०१६ असार १९ देखि २०१७ पुष ०१ सम्म रहेको पाइन्छ।

तत्कालीन महासभाका अध्यक्ष निर्वाचन नभएसम्मका लागि श्री ५ बाट उमेरका हिसावले सबैभन्दा ज्येष्ठ महासभासद श्री बखानसिंह गुरुङ्गलाई कार्यकारी अध्यक्षको रुपमा मनोनयन गरिएको थियो। श्री बखानसिंह गुरुङ्गले २०१६ साउन ५ गते अध्यक्षको निर्वाचनको लागि बसेको महासभाको बैठकको अध्यक्षता गर्नुको साथै महासभाको अध्यक्षको निर्वाचनपछि माननीय श्री डम्बर बहादूर सिंहलाई महासभाको अध्यक्ष चुनिएको भनेर घोषणा गर्नुभएको थियो। माननीय श्री डम्बर बहादूर सिंह महासभाको पहिलो अध्यक्ष हुनुहुन्थ्यो।वहाँको कार्यकाल वि∙ सं २०१६ साउन ०५ देखि २०१७ पुष ०१ सम्म रहेको पाइन्छ।वहाँको कार्यकालमा महासभाका जम्मा २ वटा अधिवेशन भएको थियो।

नेपालको महासभाको पहिलो उपाध्यक्षको निर्वाचन महासभा अध्यक्षले तोकेको दिन २०१६ श्रावण ६ गतेको बैठक बाट अध्यक्षको निर्णायक मत प्राप्त गरेर उपाध्यक्षमा श्रीमती कमल राणा निर्वचित हुनुभएको थियो। महासभामा राजाबाट मनोनीत १८ सदस्यमध्ये कमल राणा एक मात्र महिला सदस्य हुनुहुन्थ्यो।वहाँ महासभाको उपाध्यक्षमा विजयी हुनुभयो। कमल राणा संसदको उपाध्यक्ष बन्ने विश्वकै पहिलो महिला हुनुभयो। वहाँको कार्यकाल वि∙ सं २०१६ साउन ०६ देखि २०१७ पुष ०१ सम्म रहेको थियो।

वि∙ सं २०१९ पौष १ गते राजा महेन्द्रबाट नेपालको संसदीय प्रणालीको शैशव अवस्थामै अपहरण गरेर सम्पूर्ण राजनीतिक दलहरुमाथि प्रतिवन्द लगाइयो। एकल दलको रुपमा राष्ट्रिय पञ्चायत प्रणालीको अवलम्वन गरी वि∙ सं २०१९ साल पौष १ देखि लागू हुनेगरी नेपालको संविधान २०१९ जारी गरिएको थियो।

नेपालको संविधान २०१९को भाग ६ मा एक राजसभा रहने व्यवस्था रहेको र उक्त सभाको सभापतित्व श्री ५ महाराजधिराज वा मौसूफले तोकेको राजपरिवारको सदस्यबाट गरिने व्यवस्था रहेको पाइन्छ। सो संविधानको भाग ८ मा राष्ट्रिय पञ्चायतको गठनको व्यवस्था छ जसको अध्यक्षता राष्ट्रिय पञ्चायतको अध्यक्षले गर्ने व्यवस्थाको साथै एक जना उपाध्यक्ष पनि रहने व्यवस्था छ।

वि∙ सं २०१७ सालदेखि २०४८ मा संसदीय प्रणाली गठन नभएसम्मको अवधिमा राष्ट्रिय पञ्चायतको प्रथम अधिवेशन २०२० बैशाख १ गते देखि शुरु भएर अन्तिम चालिसौं अधिवेशन २०४६ असार १गते देखि भाद्र ८ गते सम्मको अवधिमा विभिन्न व्यक्तित्वहरुले अध्यक्षता गरेको देखिन्छ। राष्ट्रिय पञ्चायतको प्रथम अधिवेशनको अध्यक्षमा विश्वबन्धु थापा र उपाध्यक्षमा बासुदेव ढुंगाना चयन हुनुभएको थियो। राष्ट्रिय पञ्चायतको चालिसौं तथा अन्तिम अधिवेशनको अध्यक्षता नवराज सुबेदीले गर्नुभएको थियो ।

वि∙ सं २०४६ सालमा प्रजातन्त्रको पुनःस्थापना पश्चात निर्माण गरिएको नेपाल अधिराज्यको संविधान २०४७ को भाग ८ धारा ५१ अन्तर्गत प्रतिनिधिसभाले सदस्यहरुमध्येबाट सभामुख र उपसभामुखको निर्वाचन यथाशीघ्र गर्नुपर्ने व्यवस्था थियो । सो व्यवस्था अनुसार सभामुख र उपसभामुखको पद रिक्त भएमा प्रतिनिधिसभाले सदस्यहरुमध्येबाट निर्वाचन गरी रिक्त स्थानको पूर्ति गर्नुपर्नेथियो। प्रतिनिधिसभाको सभामुखको अनुपस्थितिमा उपसभामुखले प्रतिनिधि सभाको अध्यक्षता गर्ने व्यवस्था रहेको थियो।

प्रतिनिधिसभाको सभामुख र उपसभामुखको निर्वाचन नभएको वा दुवै पद रिक्त भएको अवस्थामा प्रतिनिधि सभाको वैठकको अध्यक्षता उपस्थित सदस्यहरु मध्ये उमेरको हिसाबले ज्येष्ठ सदस्यले गर्ने व्यवस्था २०४७ सालको नेपाल अधिराज्यको संविधानमा थियो।

वि∙ सं २०४६ सालमा प्रजातन्त्रको पुनःस्थापना पश्चात २०४८ सालको आम निर्वाचनको परिणामबाट गठित प्रतिनिधि सभाको पहिलो बैठक वि.सं २०४८ साल आषाढ ६ गते मा. ज्येष्ठ सदस्य श्री खलील मियाँको अध्यक्षतामा बसेको थियो। यो बैठकले असार ९ गते सभामुखको निर्वाचन हुने दिन तोकेको थियो। तत्कालीन प्रतिनिधि सभाको दोस्रो बैठकमा सम्माननीय प्रधानमन्त्री श्री गिरिजा प्रसाद कोइरालाको प्रस्तावमा मा. श्री तारानाथ रानाभाटको समर्थन प्राप्त गरेपछि एक मात्र प्रस्ताव अनुसार दमननाथ ढुंगाना सभामुख पदमा निर्विरोध निर्वाचित हुनुभएको थियो। वहाँको कार्यकाल २०४८ असार ०९ देखि २०५१ असोज १५ सम्म रहेको पाइन्छ।

२०४८ साल असार १५ गते बसेको प्रतिनिधि सभाको चौथो वैठकले उपसभामुखको निर्वाचन गर्यो।उपसभामुखको पदको लागि भने दुईवटा प्रस्तावको सूचना प्राप्त भए अनुसार सलीम मियाँ अन्सारी र महन्थ ठाकुरलाई उपसभामुख पदमा निर्वाचित गरियोस भनेर दुई वटा प्रस्तावको सूचना थियो। निर्वाचन कार्यक्रमबाट प्राप्त नतिजा अनुसार उपसभामुख पदमा मा.महन्थ ठाकुर निर्वाचित हुनुभएको घोषणा गरियो। वहाँको कार्यकाल २०४८ असार १५ गतेदेखि २०५१ पुस २ गतेसम्म देखिन्छ।

नेपाल अधिराज्यको संविधान २०४७ को भाग ८ धारा ५२ मा राष्ट्रिय सभाको अध्यक्ष र उपाध्यक्षको निर्वाचनको व्यवस्था गरिएको थियो जसअनुसार पहिलो पटक अधिवेशन प्रारम्भ भएपछि राष्ट्रिय सभाले यथाशीघ्र सभाका सदस्यहरु मध्येबाट एकजना अध्यक्ष र एकजना उपाध्यक्षको निर्वाचन गर्ने व्यवस्था थियो। राष्ट्रिय सभाका अध्यक्ष र उपाध्यक्षको पद रिक्त भएमा राष्ट्रिय सभाले सभाका सदस्यहरु मध्येबाट निर्वाचन गरी रिक्त स्थानको पूर्ति गर्नुपर्ने व्यवस्था थियो।

राष्ट्रिय सभाका अध्यक्षको अनुपस्थितिमा उपाध्यक्षले सभाको अध्यक्षता गर्ने व्यवस्था छ। राष्ट्रिय सभाको अध्यक्ष र उपाध्यक्षको निर्वाचन नभएको वा दुबै पद रिक्त रहेको अवस्थामा राष्ट्रिय सभाको बैठकको अध्यक्षता उपस्थित सदस्यहरुमध्ये उमेरको हिसावले ज्येष्ठ सदस्यले गर्ने प्रावधान रहेको थियो।

यो अवधिमा राष्ट्रिय सभाको पहिलो अधिवेशनको दोस्रो बैठकको अध्यक्षता सभाका ज्येष्ठ सदस्य मा. श्री कृष्ण प्रसाद घिमिरेले गर्नुभएको थियो। राष्ट्रिय सभाको अध्यक्षको निर्वाचन भएको यो बैठकमा मा. श्री बासुदेव रिसालको प्रस्ताव र मा. श्री सुरेस मल्लको समर्थनमा वेनी बहादूर कार्कीलाई राष्ट्रिय सभाका अध्यक्षको पदमा निर्वाचित गरियो। वहाँको कार्यकाल २०४८ असार १६ देखि २०५० असार १३ सम्म रहेको थियो।

 राष्ट्रिय सभाको प्रथम अधिवेशनको पाँचौ बैठकमा उपाध्यक्ष पदमा एक मात्र प्रस्तावको सूचना प्राप्त भएअनुसार ऐश्वर्यलाल प्रधानांगलाई उपाध्यक्ष पदमा निर्विरोध निर्वाचित गरियो । वहाँको कार्यकाल २०४८ असार २० देखि २०४८ पुष १५ सम्म रहेको थियो । वहाँको पूरा कार्यकाल व्यतित हुनुभन्दा अगाडि नै पदबाट राजीनामा गरेर मन्त्रीमण्डलमा सामेल हुन भएकोले वहाँको रिक्त पदमा पुन निर्वाचन गरिएको थियो।(राष्ट्रिय सभा प्रथम अधिवेशन सम्पूर्ण विवरण असार २०४८)

उक्त निर्वाचन राष्ट्रिय सभाको दोस्रो अधिवेशन २०४८ चैत्र ७ गते भएको थियो। राष्ट्रिय सभाको उपाध्यक्ष पदमा दिलिप कुमार (डि∙ के.) शाहीलाई निर्वाचित गरियोस भनेर एक मात्र प्रस्तावको सूचना प्राप्त भएअनुसार मा. दिलिप कुमार शाहीलाई निर्विरोध निर्वाचित गरिएको थियो । वहाँको कार्यकाल २०४८ चैत्र ०७ देखि २०५४ असार १२ सम्म थियो।

वि∙सं २०५१ सालको मध्यावधि निर्वाचन भए पश्चातको प्रतिनिधि सभाको आठौं अधिवेशनको दोस्रो बैठकमा सभामुख पदको निर्वाचन भएको थियो । सभामुख पदमा निर्वाचित गरियोस भनेर दुईवटा प्रस्तावको सूचना प्राप्त भए अनुसार भएको निर्वाचनमा मा. रामचन्द्र पौडेल विजेता बन्नुभयो। अर्को प्रस्तावमा मा. चन्द्र प्रकास मैनालीलाई सभामुख पदमा निर्वाचित गरियोस भन्ने सूचना प्राप्त भएको थियो । सभामुख रामचन्द्र पौडेलको कार्यकाल वि सं २०५१ पुष ३ देखि २०५५ चैत्र ९ सम्म रहेको थियो।

प्रतिनिधि सभाको चौथो बैठकमा उपसभामुख पदको निर्वाचन भयो। उपसभामुख पदमा निर्वाचित गरियोस भनेर प्राप्त भएको एक मात्र प्रस्तावको सूचनामा राम विलास यादवलाई निर्विरोध निर्वाचित गरियोस् भन्ने प्रस्ताव बमोजिम मा. रामविलास यादवलाई उपसभामुख पदमा निर्विरोध निर्वाचित गरियो। वहाँको कार्यकाल २०५१ पुष ३ देखि २०५४ असोज २७ सम्म रहेको थियो।

प्रतिनिधि सभाको तेह्रौं अधिवेशनको बीसौं बैठकमा प्राप्त लिला सुब्बा श्रेष्ठलाई उपसभामुख पदमा निर्वाचित गरियोस् भन्ने एकमात्र प्रस्तावको सूचना बमोजिम २०५५ बैशाख २३ गते उपसभामुख पदको निर्वाचन भयो। सो निर्वाचनमा निर्विरोध निर्वाचित हुनुभएको लिला श्रेष्ठ सुव्बाको कार्यकाल २०५५ साल बैशाख २३ गतेदेखि २०५५असोज २४ सम्म रहेको थियो । वहाँले आफ्नो पदबाट राजीनामा दिएपछि २०५५ असोज २८ गते मा. श्री भोजराज जोशीलाई उपसभामुख पदमा निर्वाचित गरियोस् भनेर प्राप्त एक मात्र प्रस्तावको सुचनाको आधारमा मा. भोजराज जोशीलाई उपसभामुख पदमा निर्वाचित गरियो। उपसभामुख भोजराज जोशीको कार्यकाल २०५५असोज २८ देखि २०५५ चैत्र ९ सम्म रहेको थियो ।

सो अवधिमा राष्ट्रिय सभाको अध्यक्ष वेनि बहादूर कार्की नै हुनुहुन्थ्यो वहाँको दोस्रो कार्यकाल २०५० असार १६ देखि २०५६ असार २९ सम्म रहेको थियो ।

राष्ट्रिय सभाको बाह्रौं अधिवेशनको बीसौं बैठकमा सो सभाको उपाध्यक्ष पदमा निर्वाचित गरियोस् भन्ने एक मात्र प्रस्तावको सूचना प्राप्त भए अनुसार निर्वाचन हुँदा मा. श्री चिरञ्जीवी प्रसाद रिजाललाई निर्विरोध निर्वाचित गरिएको घोषणा गरियो । वहाँको कार्यकाल २०५४ साउन १२ देखि २०५८ असारसम्म थियो। वि∙ सं २०५६ को आम निर्वाचन पश्चात गठन भएको प्रतिनिधि सभाको सोह्रौं अधिवेशनको दोस्रो बैठकमा सभामुख पदमा निर्वाचित गरियोस भनेर प्राप्त एकमात्र सूचनाको आधारमा २०५६ असार ९ गते सभामुखको निर्वाचन भएको थियो। उक्त निर्वाचनमा निर्विरोध निर्वाचित तारानाथ रानाभाटको कार्यकाल २०५६असार ९ देखि २०६३ बैशाख १५ सम्म रहेको थियो।

प्रतिनिधि सभाको सोह्रौं अधिवेशनको चौथो बैठकमा उपसभामुख चित्रलेखा यादवलाई निर्वाचित गरियोस् भन्ने एक मात्र प्रस्तावको सूचना प्राप्त भए अनुसार उपसभामुख पदको निर्वाचन भएको थियो। उक्त निर्वाचनमा निर्विरोध निर्वाचित हुनुभएको चित्रलेखा यादवको कार्यकाल २०५६ असार १५ देखि २०६३ माघ ०३ सम्म रहेको थियो।

 राष्ट्रिय सभाको सोह्रौ अधिवेशनको एक्काइसौं बैठकमा राष्ट्रियसभाका अध्यक्ष पदमा निर्वाचित गरियोस् भनेर पाँचवटा प्रस्तावको सुचना प्राप्त भएको थियो। ती प्रस्तावउपर छलफल गरेपश्चात डा∙ मोहम्मद मोहसिन लाई अध्यक्ष पदमा निर्वाचित गरियोस भनेर आएको पहिलो प्रस्ताबमाथि मत विभाजन गराएर निर्वाचन प्रक्रिया सम्पन्न गरिएको थियो । उक्त निर्वाचनमा डा. मोहम्मद मोहसिन राष्ट्रियसभाका अध्यक्ष पदमा निर्वाचित हुनुभयो। वहाँको कार्यकाल २०५६ साउन २७ देखि २०६० असार १२गते सम्म थियो।

राष्ट्रिय सभाको वीसौं अधिवेशनको बैठक २६ मा उपाध्यक्ष पदमा निर्वाचित गरियोस भन्ने विषयमा दुईवटा प्रस्तावको सूचना प्राप्त भए अनुसार मा. रामप्रीत पासवान र मा. शुक्रराज शर्मालाई उपाध्यक्ष पदमा निर्वाचित गरियोस भनेर दुईवटा प्रस्तावको सूचना प्राप्त भएको थियो। जसअनुसार निर्वाचन गराउँदा मा. रामप्रीत पासवान उपाध्यक्ष पदमा निर्वाचित हुनुभयो। वहाँको कार्यकाल २०५८ साउन २६ देखि २०६३ बैशाख ११ सम्म थियो।

प्रतिनिधिसभा पुनस्थापनापछि संसदको सभामुख पदमा सुवासचन्द्र नेम्वाङलाई निर्वाचित गरियो। वहाँको पहिलो कार्यकाल २०६३ बैशाख ३० गतेदेखि २०६३ माघ ०१ सम्म थियो।

वि∙ सं २०६२/0६३ को जनआन्दोलन पश्चात संविधानसभाबाट संविधान निर्माण गर्नको लागि सर्वप्रथम नेपालको अन्तरिम संविधान २०६३ निर्माण गरी लागू गरियो। सो संविधानको भाग ७ धारा ७१ मा संविधान सभाका अध्यक्ष र उपाध्यक्षको निर्वाचनको व्यवस्था गरिएको थियो। जसअनुसार संविधानसभाले संविधान निर्माण सम्वन्धी कार्य प्रारम्भ गर्नु अघि संविधानसभाका सदस्यहरुमध्येबाट राजनीतिक सहमतिको आधारमा एकजना अध्यक्ष र एकजना उपाध्यक्षको निर्वाचन गर्ने व्यवस्था रहेको थियो।

सहमति कायम हुन नसकेमा संविधान सभामा तत्काल कायम रहेका सम्पूर्ण सदस्य संख्याको बहुमत प्राप्त गर्ने संविधान सभाको सदस्य संविधान सभाको अध्यक्ष वा उपाध्यक्ष पदमा निर्वाचित भएको मानिने प्रावधान थियो। सो बमोजिम निर्वाचन गर्दा अध्यक्ष र उपाध्यक्ष संविधान सभामा प्रतिनिधित्व गर्ने अलग− अलग राजनैतिक दलवाट प्रतिनिधित्व गर्ने सदस्य हुनपर्ने नेपालको अन्तरिम संविधान २०६३ मा व्यवस्था थियो।

अध्यक्ष र उपाध्यक्षको निर्वाचन सम्पन्न नभएसम्म उमेरका हिसावले संविधान सभाको सबैभन्दा ज्येष्ठ सदस्यले संविधान सभाको अध्यक्षता गर्ने व्यवस्था हुन्छ। अध्यक्ष वा उपाध्यक्षले यस संविधान बमोजिम आफ्नो कार्य सम्पादन गर्दा कुनै पनि राजनैतिक दलको पक्ष वा विपक्षमा नरही तटस्थ व्यक्तिको हैसियतले गर्ने व्यवस्था छ।

वि∙ सं २०६२/०६३ को जनआन्दोलन पश्चात संविधानसभाबाट संविधान निर्माण गर्नको लागि व्यवस्थापिका संसदको गठन गरियो । सो व्यवस्थापिका संसदको प्रथम अधिवेशनको सभामुख पदको निर्वाचन २०६३ माघ ३ गते माननीय ज्येष्ठ सदस्य श्री बलबहादूर राईको अध्यक्षतामा बसेको बैठकमा सम्पन्न भएको थियो। सो बैठकमा सभाका सदस्य माननीय श्री सुवासचन्द्र नेम्वाङलाई सभामुख पदमा निर्वाचित गरियोस् भनेर मा.सदस्य श्री कृष्ण बहादुर महराको एक मात्र प्रस्ताव प्रस्तुत भएको थियो। सो प्रस्तावको सूचना बमोजिम व्यवस्थापिका संसदको सभामुख पदमा राजनीतिक सहमतिबाट सभामुख मा. श्री सुवास चन्द्र नेम्वाङ निर्विरोध निर्वाचित हुनुभयो। नव निर्वाचित सभामुखले सोही दिन २०६३ माघ ३ गते सदनसमक्ष सपथ ग्रहण गर्नुभएको थियो। वहाँको दोस्रो कार्यकाल २०६३ माघ ३ देखि २०६५ जेठ १४ सम्म थियो।

व्यवस्थापिका संसदको उपसभामुखको निर्वाचन २०६३ माघ ११ गतेको बैठकमा भयो। सभामुखले मा. सदस्य श्रीमती चित्रलेखा यादवलाई उपसभामुखको पदमा राजनीतिक सहमतिबाट निर्वाचित गरियोस् भन्ने एक मात्र प्रस्तावको सूचना बमोजिम वहाँलाई निर्विरोध निर्वाचित भएको घोषणा गरिएको थियो। वहाँको कार्यकाल २०६३ माघ ०३ गतेदेखि २०६५ मार्ग १३ गतेसम्म थियो।

२०६३ सालमा नेपालको अन्तरिम संविधान २०६३ माघ १ मा जारी भएपछि अन्तरिम संविधानले व्यवस्था गरे अनुरुप २०६४ चैत्र २८ गते ऐतिहासिक संविधानसभाको निर्वाचन सफलतापुर्वक सम्पन्न भयो। यस निर्वाचनमा पहिलो हुने निर्वाचित हुने प्रणालीबाट निर्वाचित २४० जना, समानुपातिक निर्वाचन प्रणालीबाट निर्वाचित ३३५ जना र मन्त्रिपरिषदबाट मनोनित २६ जना सहित ६०१ जना सदस्य सहितको संविधानसभा गठन भएको थियो। संविधानसभा बैठकको अन्तरिम कार्यविधि अनुसार संविधानसभाका अध्यक्ष पदको निर्वाचन २०६५ साल साउन ९ गते सम्पन्न भएको थियो । सो निर्वाचनको परिणाम स्वरुप संविधान सभाको अध्यक्ष पदमा मा. सदस्य श्री सुवास चन्द्र नेम्वाङ निर्विरोध निर्वाचित हुनुभयो जसका प्रस्तावक मा. सदस्य श्री विष्णुप्रसाद पौडेल र समर्थक मा. श्री विमलेन्द्र निधि हुनुहुन्थ्यो। संविधानसभाले नै व्यवस्थापिका संसदको रुपमा पनि कार्य गर्ने भएकोले संविधानको धारा ८३ को उपधारा (२) बमोजिम संविधानसभा अध्यक्ष तथा उपाध्यक्ष व्यवस्थापिका संसदको क्रमशः सभामुख र उपसभामुख हुने भएकोले संविधानसभा अध्यक्ष माननीय सदस्य श्री सुवास चन्द्र नेम्वाङले व्यवस्थापिका संसदको सभामुखको रुपमा समेत कार्य गर्नुभएको थियो। वहाँको तेस्रो कार्यकाल २०६५ साउन १२ देखि २०६९ जेठ १४ सम्म थियो।

संविधानसभा उपाध्यक्षको निर्वाचन भने विविध कारणले करिब चार महिनापछि मात्र सम्पन्न भएको थियो। उक्त निर्वाचन २०६५ साल मार्ग १३ गते सम्पन्न भएको थियो। संविधानसभाका उपाध्यक्षको निर्वाचन कार्यक्रम अनुसार उमेदवारी सम्वन्धी प्रस्ताव दर्ता गर्ने क्रममा निर्धारित समयभित्र ६ वटा प्रस्ताव दर्ता भएका थिए। सो बैठकमा सबै प्रस्तावहरु क्रमशः प्रस्तुत भए । मत परिणाम अनुसार संविधानसभाका सदस्य मा. श्री पूर्णकुमारी सुवेदीको पक्षमा बहुमत प्राप्त भएकोले बहुमतबाट मा. श्री पुर्णकुमारी सुवेदी उपाध्यक्ष पदमा निर्वाचित भएको घोषणा भएको थियो। संविधानमा व्यवस्था भए अनुसार संविधानसभाको उपाध्यक्ष व्यस्थापिका संसदको उपसभामुख हुने व्यवस्था अनुरुप सभाका मा. सदस्य श्री दिनानाथ शर्माको प्रस्तावलाई निर्णयार्थ प्रस्तुत गर्दा बहुमत प्राप्त भएकोले मा. श्री पूर्णकुमारी सुबेदीलाइ व्यवस्थापिका संसदको उपसभामुख पदमा निर्वाचित गरिएको थियो। वहाँको कार्यकाल २०६५साल मार्ग १३ गतेदेखि २०७० मार्ग ०४ गते सम्म थियो।

 पुर्व घोषित मिति २०७० साल मार्ग ४ गते दोस्रो संविधानसभाको निर्वाचन सम्पन्न भएको थियो। संविधान सभा नियमावली, २०६५ को नियम ७ को उपनियम (१) बमोजिम संविधान सभाको अध्यक्षको निर्वाचन२०७० साल फागुन ६ गते सम्पन्न भएको थियो। सो बैठकमा संविधान सभाका अध्यक्ष पदमा माननीय सदस्य श्री सुवास चन्द्र नेम्वाङलाई निर्वाचित गरियोस् भनी मा. सदस्य के. पी. ओलीको प्रस्तावलाई मा. सदस्य श्री कृष्ण सिटौलाले समर्थन गरी मा. श्री सुवास चन्द्र नेम्वाङलाई निर्विरोध निर्वाचित हुनुभएको घोषणा गरिएको थियो। दोस्रो संविधानसभाका अध्यक्षका रुपमा पनि सुवासचन्द्र नेम्वाङ नै निर्वाचित हुनुभयो। वहाँको चौथो कार्यकाल २०७० फागुन ०६ देखि २०७२ असोज २७ सम्म थियो।

सो संविधान सभाको उपाध्यक्षको निर्वाचनको कार्यक्रम अनुसार उमेदवारी सम्वन्धी प्रस्ताव दर्ता गर्न निर्धारित समयभित्र मा. श्री ओनसरी घर्ती र मा. श्री अनुराधा थापामगरलाई निर्वाचित गरियोस् भन्ने दुईवटा प्रस्ताव दर्ता भएका थिए। मिति २०७० फागुन १४ गतेको संविधान सभा बैठकमा दुवै प्रस्ताव क्रमशः प्रस्तुत भए। सो निर्वाचन कार्यक्रममा मत विभाजन गरी मत संकलन गर्दा उपाध्यक्ष पदमा बहुमतबाट मा. श्री ओनसरी घर्ती निर्वाचित हुनुभएको घोषणा गरिएको थियो । वहाँको कार्यकाल २०७० फागुन १४ गतेदेखि २०७२ असोज २७ सम्म थियो।

नेपालमा संविधानसभाबाट संविधान निर्माण भएर वि. सं २०७२ साल असोज ३ गते जारी भयो र सोही दिनबाट नेपालको संविधान लागू हुने घोषणा गरियो । नेपालको संविधानको भाग ८ मा संघीय व्यवस्थापिकाको गठन सम्वन्धी व्यवस्था गरिएको छ। संघीय व्यवस्थापिका दुई सदनात्मक रहने व्यवस्था छ जसमा माथिल्लो सभाको रुपमा राष्ट्रिय सभा र तल्लो सदनको रुपमा प्रतिनिधि सभा रहने व्यवस्था छ। नेपालको संविधानमा प्रतिनिधि सभाको सभामुख र उपसभामुख तथा राष्ट्रिय सभाको अध्यक्ष र उपाध्यक्ष को निर्वाचन सम्वन्धी व्यवस्था गरिएको छ। प्रतिनिधि सभाको सभामुख र उपसभामुख सम्वन्धी व्यवस्था नेपालको संविधानको भाग ८ धारा ९१ मा भएको छ जसअनुसार प्रतिनिधि सभाको पहिलो वैठक प्रारम्भ भएको मितिले पन्ध्र दिनभित्र प्रतिनिधि सभाको सभामुख र उपसभामुखको निर्वाचन गर्नुपर्ने व्यवस्था छ। सो बमोजिम निर्वाचन गर्दा प्रतिनिधि सभाको सभामुख र उपसभामुख मध्ये एक जना महिला हुने गरी गर्नु पर्ने व्यवस्था छ र प्रतिनिधि सभाको सभामुख र उपसभामुख फरक फरक दलको प्रतिनिधि हुनु पर्ने व्यवस्था गरिएकोछ।

राष्ट्रिय सभाको अध्यक्ष र उपाध्यक्ष सम्वन्धी व्यवस्था नेपालको संविधानको भाग ८ धारा ९२ मा भएको छ। जसअनुसार राष्ट्रिय सभाको पहिलो वैठक प्रारम्भ भएको मितिले पन्ध्र दिनभित्र राष्ट्रिय सभाका सदस्यहरुले आफूमध्येबाट राष्ट्रिय सभाको अध्यक्ष र उपाध्यक्षको निर्वाचन गर्ने व्यवस्था छ। राष्ट्रिय सभाको अध्यक्ष र उपाध्यक्ष मध्ये एक जना महिला हुनुपर्ने व्यवस्था गरिएको छ ।

नेपालको संविधान निर्माण भएर जारी भएपछिको व्यवस्थापिका संसदको पहिलो अधिवेशनको नवौं बैठक मा. ज्येष्ठ सदस्य श्री लक्ष्मण राजवंशीको अध्यक्षतामा २०७२ असोज २९ गते सम्पन्न भएको थियो। सो बैठकमा व्यवस्थापिका संसदको सभामुख पदमा निर्वाचित गरियोस् भनी दुईवटा प्रस्तावको सूचना प्राप्त भए बमोजिम पहिलो प्रस्ताव मा. श्री अनुराधा थापा मगर र दोस्रो प्रस्ताव मा. श्री ओनसरी घर्तीलाई सभामुख पदमा निर्वाचित गरियोस् भन्ने थियो। बैठकमा छलफलपछि अनुराधा थापा मगरको प्रस्ताव फिर्ता भएको कारणले मा. श्री ओनसरी घर्ती व्यवस्थापिका संसदको सभामुख पदमा निर्विरोध निर्वाचित भएको घोषणा गरिएको थियो। वहाँको कार्यकाल २०७२ असोज २९ देखि २०७४ असोज २९ सम्म थियो।

व्यवस्थापिका संसदको नवौं अधिवेशनको दसैँ बैठकमा उपसभामुख पदमा निर्वाचित गरियोस् भनी दुईवटा प्रस्तावको सूचना प्राप्त भएपनि मा. श्री डिल्ली प्रसाद काफ्लेको प्रस्ताव लिखित रुपमा फिर्ता भएपछि मा. श्री गंगाप्रसाद यादवलाई निर्विरोध निर्वाचित भएको घोषणा गरिएको थियो। वहाँको कार्यकाल २०७२ असोज २९ देखि २०७४असोज २९ सम्म रहेको थियो।

संघीय लोकतान्त्रिक गणतन्त्र नेपालको संविधान जारी भएपश्चात् संविधानमा व्यवस्था भए अनुसार संघीय संसद र प्रादेशिक संसदको निर्वाचन एक साथ सम्पन भएको थियो ।प्रतिनिधि सभाको पहिलो अधिवेशनको तेस्रो बैठक मा. ज्येष्ठ सदस्य श्री महन्थ ठाकुरको अध्यक्षतामा बस्यो। उक्त बैठकमा संघीय संसदको सभामुख पदमा निर्वाचित गरियोस् भन्ने एक मात्र प्रस्तावको सूचना प्राप्त भए बमोजिम मा. सदस्य श्री कृष्णबहादूर महरालाई निर्विरोध निर्वाचित गरिएको घोषणा गरियो। वहाँको कार्यकाल २०७४ फागुन २७ देखि २०७६ असोज १४ सम्म रहेको थियो।

संघीय संसदको उपसभामुख पदको निर्वाचन प्रतिनिधि सभाको प्रथम अधिवेशनको सातौं बैठकमा उपसभामुख पदमा निर्वाचित गरियोस् भन्ने दुईवटा प्रस्तावको सूचना प्राप्त भए बमोजिम बैठकमा छलफल भएकोमा कुनै पनि प्रस्ताव फिर्ता नभएकोले उक्त निर्वाचनमा मत विभाजन प्रक्रियाबाट निर्वाचन गरियो।मत विभाजनको परिणाम अनुसार मा. शिवमाया तुम्वाहाङ्फेलाई बहुमतबाट निर्वाचित हुनुभएको घोषणा गरियो । वहाँको कार्यकाल २०७४ चैत्र ०४ देखि २०७६ माघ ०६ सम्म रहेको पाइन्छ।

२०७६ साल माघ १२ गतेको बैठकमा सभामुखको निर्वाचन कार्यक्रम अनुसार मा. श्री सुवास चन्द्र नेम्वाङको प्रस्तावमा मा. श्री अग्नीप्रसाद सापकोटालाई सभामुख पदमा निर्वाचित गरियोस् भन्ने एक मात्र प्रस्तावको अधारमा मा. अग्नि प्रसाद सापकोटा निर्विरोध निर्वाचित हुनुभएको थियो। वहाँको कार्यकाल २०७६ माघ १२ देखि २०७९ असोजसम्म रहेको थियो।

तत्कालीन उपसभामुखको पनि पद रिक्त रहेकोले दोस्रो कार्यकालमा पुष्पा भुसाल (गौतम) ले पदभार ग्रहण गर्नुभएको थियो वहाँको कार्यकाल २०७९ असार ३१ देखि २०७९ असोज ०१ सम्म रहेको थियो।

संविधानसभाको अवधिमा नेपालको व्यवस्थापिका एक सदनात्मक रहेको थियो र व्यवस्थापिका संसदको कार्य जिम्मेवारी पनि संविधानसभाले नै सम्हालेको अवस्थामा राष्ट्रियसभाको व्यवस्था गरिएको थिएन र २०६३ देखि २०७४ को आम निर्वाचनसम्म राष्ट्रियसभाका पदाधिकारीहरुको निर्वाचन भएको थिएन।

वि∙ सं २०७४ को निर्वाचन पश्चात राष्ट्रिय सभाको पहिलो अधिवेशन फागुन ३० गतेको तेस्रो बैठकमा राष्ट्रिय सभाका अध्यक्ष गणेशप्रसाद तिमल्सिनालाई निर्वाचित गरियोस् भन्ने एक मात्र प्रस्तावको सूचना प्राप्त भए बमोजिम वहाँलाई निर्विरोध निर्वाचित हुनु भएको घोषणा गरिएको थियो। वहाँको कार्यकाल २०७४ फागुन २१ देखि २०८० फागुन २० सम्म रहेको थियो।

राष्ट्रिय सभाको पहिलो अधिवेशनको छैटौं बैठकमा उपाध्यक्षको पदमा निर्वाचित गरियोस् भन्ने दुईवटा प्रस्तावको सूचना प्राप्त भए बमोजिम मा. श्री विन्दादेवी आले राना र मा. श्री शशिकला दाहाल बीचमा भएको मत विभाजन प्रक्रियामा बहुमत प्राप्त गरेर शशिकला दहाललाई उपाध्यक्ष पदमा निर्वाचित हुनुभएको घोषणा गरिएको थियो । वहाँको कार्यकाल २०७४ चैत्र ०४ देखि २०७८ फागुन २० सम्म रहेको पाइन्छ।

 राष्ट्रिय सभाको तेह्रौं अधिवेशनको छैटौं बैठकमा राष्ट्रिय सभाको उपाध्यक्ष पदमा निर्वाचित गरियोस भन्ने एक मात्र प्रस्तावको सूचना प्राप्त भए बमोजिम मा. उर्मिला अर्याललाई उपाध्यक्ष पदमा निर्विरोध निर्वाचित गरिएको घोषणा भयो। वहाँको कार्यकाल २०७९ माघ २४ देखि २०८० चैत्र १५ सम्म रहेको थियो।

वि∙ सं २०७९ को आम निर्वाचन पश्चात गठन भएको संघीय संसदको प्रतिनिधि सभाको पहिलो अधिवेशनको तेस्रो बैठक मा. ज्येष्ठ सदस्य श्री पशुपति शम्शेर ज.ब. रा. को अध्यक्षतामा बसेको थियो । सो बैठकमा सभामुख पदमा निर्वाचित गरियोस् भन्ने दुईवटा प्रस्तावको सूचना प्राप्त भए बमोजिम मा. सदस्य श्री देवराज घिमिरे र दोस्रो मा. श्री इश्वरी देवी न्यौपाने बीचमा मत विभाजन प्रक्रियाबाट निर्वाचन हुँदा बहुमत प्राप्त गरेर मा. श्री देवराज घिमिरेलाई सभामुख पदमा निर्वाचित गरिएको घोषणा गरिएको थियो।वर्तमान सम्माननीय सभामुखको कार्यकाल २०७९ माघ ०५ देखि सुरवात भएको छ।

 प्रतिनिधि सभाको पहिलो अधिवेशनको तेस्रो बैठकमा उपसभामुख पदमा निर्वाचित गरियोस् भन्ने दुईवटा प्रस्तावको सूचना प्राप्त भए बमोजिम पहिलो प्रस्ताव मा. इन्दिरा राना मगर र दोस्रो प्रस्ताव मा. श्री मुक्ता कुमारी यादवलाई निर्वाचित गरियोस भन्ने प्रस्ताव उपर मत विभाजन प्रक्रियाबाट निर्वाचन हुँदा मा. सदस्य श्री इन्दिरा रानामगरलाई बहुमतले निर्वाचित गरिएको घोषणा गरिएको थियो। वर्तमान उपसभामुख मा. इन्दिरा रानामगरको कार्यकाल २०७९ माघ ०७ देखि सुरुवात भएको छ।

राष्ट्रिय सभाको पन्ध्रौ अधिवेशनको बाह्रौ बैठकमा अध्यक्ष पदमा निर्वाचित गरियोस् भन्ने दुईवटा प्रस्तावको सूचना प्राप्त भए बमोजिम मा. सदस्य श्री युवराज शर्मा र मा. सदस्य श्री नारायण दाहाललाई मतविभाजन प्रक्रियाबाट निर्वाचन गराउँदा मा. नारायण दाहाललाई बहुमत प्राप्त भएकोले वहाँलाई अध्यक्ष पदमा निर्वाचित गरिएको घोषण गरिएको थियो। वहाँको कार्यकाल २०८० फागुन २९ देखि सुरुवात भएको पाइन्छ।

राष्ट्रिय सभाको पन्ध्रौ अधिवेशनको उन्नाइसौं बैठकमा उपाध्यक्ष पदमा मा. सदस्य श्री विष्णु देवी पुडासैनी र मा. सदस्य श्री बिमला घिमिरेलाई निर्वाचित गरियोस् भन्ने दुईवटा प्रस्तावको सूचना प्राप्त भए बमोजिम मत विभाजन प्रक्रियाबाट निर्वाचन हुँदा बहुमतबाट वर्तमान उपाध्यक्ष मा. श्री बिमला घिमिरेलाई निर्वाचित गरिएको घोषणा गरियो। वहाँको कार्यकाल २०८० चैत्र २८ देखि सुरुवात भएको छ।

संविधानमा भएको पदाधिकारी सम्वन्धी व्यवस्थालाई थप प्रभावकारी बनाउन र कार्यान्वयनमा ल्याउनको लागि प्रतिनिधिसभा तथा राष्ट्रिय सभा सम्वन्धी विभिन्न नियमावलीहरुमा पनि पदाधिकारीहरुको निर्वाचन गर्ने र उक्त निर्वाचनको दिन सम्वन्धित व्यक्तिबाट तोक्नुपर्ने व्यवस्था गरेको पाइन्छ।

प्रतिनिधिसभा नियमावली २०४८ को परिच्छेद ४ मा सभामुख तथा उपसभामुखको निर्वाचन र अध्यक्षता गर्ने व्यक्तिको मनोनयन गर्ने व्यवस्था गरिएको छ। जसअनुसार श्री ५ बाट तोकिएको दिन सभामुखको निर्वाचन हुने व्यवस्था छ र त्यसको सूचना महासचिवले अठ्चालीस घण्टा अगावै प्रकाशित गर्नेछ भन्ने व्यवस्था रहेको पाइन्छ।

उपसभामुखको निर्वाचन सभामुखले तोकेको दिन हुने व्यवस्था छ।

राष्ट्रिय सभा नियमावली २०४८ अनुसार अध्यक्षको निर्वाचन श्री ५ बाट तोकिएको दिन हुनेछ । यसको सूचना महासचिवले अठ्चालीस घण्टा अगावै प्रकाशित गर्नेछ भने उपाध्यक्षको निर्वाचन अध्यक्षले तोकेको दिन हुनेछ भन्ने व्यवस्था छ।

प्रतिनिधिसभा नियमावली २०५४ तथा राष्ट्रिय सभा नियमावली २०५४ मा पनि संसदका पदाधिकारीहरुको निर्वाचनको प्रक्रिया माथिका नियमावलीहरुमा उल्लेख भए बमोजिम नै रहेको देखिन्छ।

 संविधानसभा नियमावली २०६५ मा संविधानसभा अध्यक्ष र उपाध्यक्षको निर्वाचनको व्यवस्था गरिएको पाइन्छ । जसअनुसार संविधानसभाको अध्यक्षको निर्वाचन तोकिएको दिन हुन्छ। त्यसको सूचना महासचिवले प्रकाशन गर्ने व्यवस्थ छ। अध्यक्षको निर्वाचनको लागि प्रस्तावक सदस्यले प्रस्ताव र समर्थक सदस्यले समर्थन गरिसकेपछि प्रस्तावित सदस्यलाई राजनैतिक सहमतिको आधारमा संविधानसभा अध्यक्षको पदमा निर्वाचित भएको घोषणा गर्ने व्यवस्था रहेको छ।

 राष्ट्रिय सभा नियमावली २०७५ अनुसार राष्ट्रिय सभा अध्यक्षको निर्वाचन तोकिएको दिन हुने व्यवस्था रहेकोछ। सो को सूचना महासचिवले प्रकाशन गर्ने व्यवस्था रहेकोछ। उल्लेखित नियमावली अनुसार राष्ट्रिय सभा उपाध्यक्षको निर्वाचन अध्यक्षले तोकेको दिन र समयमा हुनेछ। सो सम्बन्धी सूचना महासचिवले प्रकाशन गर्ने व्यवस्था छ। प्रतिनिधि सभा नियमावली २०७९ अनुसार सभामुखको निर्वाचन प्रतिनिधि सभाको निर्वाचन पश्चात हुने बैठकमा ज्येष्ठ सदस्यले तोकेको दिन र समयमा हुने छ र त्यसको सुचना महासचिवले वा निज अनुपस्थितिमा सचिवले प्रकाशन गर्नुपर्ने व्यवस्था रहेको छ।

उपसभामुखको निर्वाचन सभामुखले तोकेको दिन र समयमा हुने छ ।सो सम्बन्धी सुचना सचिवले प्रकाशन गर्ने व्यवस्था रहेको छ।

**निष्कर्ष**

नेपालमा संसदीय प्रणालीको अभ्यासको सुरुवातदेखि हालसम्मका पदाधिकारीहरुको अध्ययन गरिएको यो लेखमा सबै कार्यकालका पदाधिकारीहरुको नाम र कार्यकाल समेटिएको छ। जनप्रतिनिधित्व, कानुन निर्माण र संसदीय निगरानी गरी सार्वभौमसत्ताको प्रयोग गर्ने थलो संसदको प्रभावकारिता सचिवालयका पदाधिकारीहरु प्रतिनिधि सभाका सभामुख, उपसभामुख एवम् राष्ट्रिय सभाका अध्यक्ष र उपाध्यक्षको योग्यता कार्यकुशलता र असल चरित्रमा निर्भर रहन्छ। हरेक शासन व्यवस्था रहेको परिस्थितिमा पनि पदाधिकारीहरुको चयन लोकतान्त्रिक अभ्यासबाट नै गरिएको देखिन्छ । संसारका अव्वल संसदीय व्यवस्थालाई आत्मसात गरेका मुलुकहरुको अनुसरण गरेर नेपालको संसदलाई अन्तरराष्ट्रिय स्तरमा विकास गराउन सचिवालय एवम् यहाँका पदाधिकारीहरुको भूमिका महत्वपूर्ण रहन्छ। पदीय दायित्वमा रहँदा निष्ठा, इमान्दारिता र जवाफदेहिताप्रति सधै सजग बन्दै पदाधिकारीहरुले नेपालको संसदको गरिमालाई अन्तर्राष्ट्रिय जगतमा पनि अनुकरणीय बनाउनुपर्ने देखिन्छ । संसदको दुबै सदनलाई कार्यसूचि अनुसार सुचारु गर्ने , दलीय आस्था र स्वार्थबाट टाढै रहेर सबै दलका सदस्यहरुलाई निष्पक्ष व्यवहार गर्ने , गुणस्तरीय कानून निर्माणमा जनप्रतिनिधिहरुलाई हौसला प्रदान गर्ने, जनसरोकार र सार्वजनिक चासोका विषयमा सदनमा निष्पक्ष छलफल चलाउन रुलिङ गर्ने, सदनका कामकारबाहीबाट सही नतिजा उपलव्ध गराउन पहल गर्ने , मित्र राष्ट्रहरुका व्यवस्थापिकासँग सम्पर्क एवम् समन्वय गर्ने, असल अन्तर्राष्ट्रिय सम्वन्ध स्थापना गर्ने आदि विभिन्न विषयमा दुबै सदनका पदाधिकारीहरुको अहम् भूमिका रहेको हुन्छ।

**सन्दर्भ सामाग्रीहरु**

* संसद् भित्र, जीवनलाल सत्याल, २०४८
* पहिलो संसद बीपी महेन्द्र टकराव, जगत नेपाल २०७२
* नेपाली विधाधिकी अभ्यास, परशुराम मघी गुरुङ, २०७८
* नेपाल अधिराज्यको संविधान २०१५
* नेपालको संविधान २०१९
* नेपाल अधिराज्यको संविधान २०४७
* नेपालको अन्तरिम संविधान २०६३
* नेपालको संविधान
* प्रतिनिधि सभा नियमावली
* राष्ट्रियसभा नियमावली
* व्यवस्थापिका संसद नियमावली, २०६५
* प्रतिनिधि सभा अधिवेशनका सम्पुर्ण विवरणहरु २०१६ देखि २०७९ सम्म
* राष्ट्रिय सभा अधिवेशनका सम्पूर्ण विवरण २०१६ देखि २०८० सम्म